b'\n_START_ARTICLE_\nTunis\n_START_PARAGRAPH_\nTunis (staro ime Tunes) je pristani\xc5\xa1ko glavno mesto Tunizije, ki se nahaja ob jezeru Tunis v severovzhodni Tuniziji._NEWLINE_Mesto je prometno povezano s pomo\xc4\x8djo mednarodnega letali\xc5\xa1\xc4\x8da Habib Bourguiba, z ladijskimi povezavami pa s pristani\xc5\xa1\xc4\x8di v Italiji in Franciji. Mestna \xc5\xbeelezni\xc5\xa1ka postaja je postojna to\xc4\x8dka \xc5\xbeeleznice, ki vodi na jug do obalnega mesta Gabes ter na zahod v Al\xc5\xbeirijo proti drugim sredozemskim pristani\xc5\xa1\xc4\x8dem. V mestu prebiva 1.897.000 ljudi (ocena leta 2000)._NEWLINE_Tunis je trgovski in upravni center, s svojo razvijajo\xc4\x8do se kemi\xc4\x8dno, prehrambeno in tekstilno produkcijo, postaja pa tudi industrijsko sredi\xc5\xa1\xc4\x8de. Kot produkti mesta so \xc5\xa1e posebej zna\xc4\x8dilne preproge, sadje, \xc5\xbeelezova ruda in olive._NEWLINE_Mesto je lo\xc4\x8deno na dva dela: staro arabsko jedro, ki ga obkro\xc5\xbea obzidje, ter novi, z evropsko arhitekturo zaznamovani del. V starem delu mesta je najti t. i. medino (arabsko belo mesto) z mno\xc5\xbeico ozkih ulic in ne\xc5\xa1tetimi trgovinami, \xc5\xa1e zlasti s tradicionalno trgovsko berbersko robo, kot so preproge, bobni in nakit. Prav tako se ni potrebno naprezati, da najdemo ve\xc4\x8d mogo\xc4\x8dnih in zanimivih mo\xc5\xa1ej ali pala\xc4\x8do beja, ki je dandanes preurejena v muzej umetnin in starin. V bli\xc5\xbeini je Mo\xc5\xa1eja olivnega drevesa, ki je svoje \xc4\x8dase slu\xc5\xbeila kot muslimanska univerza. Danes za visoko \xc5\xa1olstvo skrbi Univerza v Tunisu.\n_START_SECTION_\nZgodovina\n_START_PARAGRAPH_\nTunis je za\xc4\x8del rasti kot feni\xc4\x8danska utrdba 6. stoletja pr. n. \xc5\xa1t., a je bil popolnoma dominiran s strani bli\xc5\xbenje Kartagine. Skupaj s Kartagino so Tunis zajeli Rimljani leta 146 pr. n. \xc5\xa1t. Kasneje je Tunis pomembno o\xc5\xbeivel s prihodom Arabcev v 7. stoletju n.\xc5\xa1., svoj razcvet pa je dosegel pod dinastijo Hafsidov (1228-1574). Razvoj je bil \xc5\xa1e vedno prisoten v nadaljnjih stoletjih, ko je mesto blestelo zaradi mo\xc4\x8dnega trgovanja in piratstva._NEWLINE_Vsled tega so Angle\xc5\xbei poslali Roberta Blakea v boj proti piratom, ki so povzro\xc4\x8dali \xc5\xa1kodo angle\xc5\xa1ki pomorski trgovski mre\xc5\xbei. Ker je bej Tunisa zavrnil sodelovanje, je Blake napadel mesto leta 1655._NEWLINE_Z zavzetjem Tunizije so nadzor nad mestom prevzeli Francozi leta 1881, do svojega odhoda leta 1956 pa so ga zaznamovali s svojo arhitekturo in drugimi zna\xc4\x8dilnostmi. V \xc4\x8dasu druge svetovne vojne je bilo mesto okupirano pod silami osi, ki so se iz njega umaknile maja 1943 kot iz zadnje postojanke v Afriki. Svoj sede\xc5\xbe je v Tunisu imela Arabska liga med letoma 1979 in 1990.'